Broj: 711-I-1817-P-143-19/20-08-11

Zagreb, 27. kolovoza 2020.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19.), **u predmetu dužnosnika Romana Rosavca, zamjenika župana Sisačko-moslavačke županije i dužnosnika Ivana Križanića, zamjenika gradonačelnika Grada Popovače do 15. srpnja 2020.g.**,pokrenutom Odlukom Povjerenstva broj: 711-I-375-P-143-19/20-05-11 od 21. veljače 2020.g., na 96. sjednici, održanoj 27. kolovoza 2020.g., donosi sljedeću:

**ODLUKU**

1. **Istovremenim primanjem plaće za obnašanje javne dužnosti zamjenika župana Sisačko-moslavačke županije i primanjem naknade za obnašanje javne dužnosti predsjednika Vijeća mjesnog odbora Osekovo, u mjesečnom iznosu od 260,00 kn, u razdoblju od stupanja na dužnost zamjenika župana Sisačko-moslavačke županije dana 13. lipnja 2017.g. do 7. prosinca 2018.g., dužnosnik Roman Rosavec, zamjenik župana Sisačko-moslavačke županije, počinio je povredu članka 12. ZSSI-a.**
2. **Za povredu ZSSI-a, opisanu pod točkom I. ove izreke, dužnosniku Romanu Rosavcu izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca, a izvršit će se u 4 jednaka uzastopna mjesečna obroka, svaki u pojedinačnom iznosu od 500,00 kn.**
3. **Istovremenim primanjem plaće za obnašanje javne dužnosti zamjenika gradonačelnika Grada Popovače i primanjem naknade za obnašanje javne dužnosti predsjednika Vijeća mjesnog odbora Stružec, u mjesečnom iznosu od 260,00 kn, u razdoblju od stupanja na dužnost zamjenika gradonačelnika Grada Popovače dana 26. svibnja 2017.g. do 7. prosinca 2018.g., dužnosnik Ivan Križanić, zamjenik gradonačelnika Grada Popovače, počinio je povredu članka 12. ZSSI-a.**
4. **Za povredu ZSSI-a, opisanu pod točkom I. ove izreke, dužnosniku Ivanu Križaniću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca, a izvršit će se u 4 jednaka uzastopna mjesečna obroka, svaki u pojedinačnom iznosu od 500,00 kn.**

Obrazloženje

Povjerenstvo je na 79. sjednici, održanoj 21. veljače 2020.g., pokrenulo postupak za odlučivanje o sukobu interesa protiv dužnosnika Romana Rosavca, zamjenika župana Sisačko-moslavačke županije, zbog moguće povrede članka 12. ZSSI-a, koja proizlazi iz istovremenog primanja plaće za obnašanje navedene javne dužnosti i primanja naknade za obnašanje javne dužnosti predsjednika Vijeća mjesnog odbora Osekovo, u mjesečnom iznosu od 260,00 kn u razdoblju od stupanja na dužnost zamjenika župana Sisačko-moslavačke županije dana 13. lipnja 2017.g. do 7. prosinca 2018.g. Postupak je pokrenut i protiv dužnosnika Ivana Križanića, zamjenika gradonačelnika Grada Popovače, zbog moguće povrede članka 12. ZSSI-a, koja proizlazi iz istovremenog primanja naknade za volontersko obnašanje navedene javne dužnosti i primanja naknade za obnašanje javne dužnosti predsjednika Vijeća mjesnog odbora Stružec, u mjesečnom iznosu od 260,00 kn u razdoblju od stupanja na dužnost zamjenika gradonačelnika Grada Popovače dana 26. svibnja 2017.g. do 7. prosinca 2018.g.

Na Odluku o pokretanju postupka dužnosnik Roman Rosavec očitovao se očitovanjem koje je u Povjerenstvu zaprimljeno 28. veljače 2020.g. pod brojem 711-U-1093-P-143-19/20-06-2. Dužnosnik u očitovanju navodi kako je u razdoblju od 8. prosinca 2014.g. do 7. prosinca 2018.g. kao predsjednik Vijeća mjesnog odbora Osekovo primao naknadu u iznosu od 260,00 kn te da se navedena naknada odnosila na naknadu putnih i drugih troškova vezanih uz obnašanje navedene dužnosti. Slijedom navedenog smatra kako nije došlo do povrede članka 12. ZSSI-a.

Dužnosnik Ivan Križanić očitovao se očitovanjem koje je u pošti Povjerenstva zaprimljeno 9. ožujka 2019.g. pod brojem 711-U-1249-P-143-19/20-07-2. U očitovanju dužnosnik navodi kako nije sporno da volonterski obnaša dužnost zamjenika gradonačelnika Grada Popovače te da je u razdoblju od 8. prosinca 2014.g. do 7. prosinca 2018.g. obnašao dužnost predsjednika Vijeća mjesnog odbora Stružec za koju je primao naknadu, kao i za obnašanje dužnosti u Gradu Popovači. Dužnosnik navodi kako je mislio da je obnašanje ovih dviju dužnosti istovremeno legitimno, obzirom da iste nisu nespojive dužnosti.

Člankom 3. stavkom 1. točkom 42. ZSSI-a propisano je da su župani i gradonačelnik Grada Zagreba i njihovi zamjenici dužnosnici smislu navedenog Zakona, dok je točkom 43. istog članka propisano da su gradonačelnici, općinski načelnici i njihovi zamjenici dužnosnici smislu navedenog Zakona. Uvidom u Registar dužnosnika utvrđeno je da Roman Rosavec obnaša dužnost zamjenika župana Sisačko-moslavačke županije od 13. lipnja 2017.g., dok je Ivan Križanić obnašao dužnost zamjenika gradonačelnika Grada Popovače od 26. svibnja 2017.g. do 15. srpnja 2020.g. Stoga su Roman Rosavec i Ivan Križanić, povodom obnašanja navedenih dužnosti, obvezni postupati sukladno odredbama ZSSI-a

Povjerenstvo je u predmetnom postupku izvršilo uvid u podnesena Izvješća o imovinskom stanju dužnosnika iz kojih je utvrđeno da je dužnosnik Roman Rosavec 25. srpnja 2017.g. podnio Izvješće o imovinskom stanju dužnosnika povodom stupanja na dužnost zamjenika župana Sisačko-moslavačke županije. Kao način obnašanja dužnosnik je naveo profesionalno, dok je pod primanja na mjesečnoj razini od dužnosti za koju se podnosi izvješće prijavio plaću u bruto iznosu 19.256,28 kn, odnosno 14.096,13 kn neto.

Dužnosnik Ivan Križanić je 7. studenog 2017.g. podnio Izvješće o imovinskom stanju dužnosnika povodom stupanja na dužnost zamjenika gradonačelnika Grada Popovače, u kojem je naveo kako navedenu dužnost obnaša volonterski za što prima naknadu u mjesečnom iznosu od 3.500,00 kn.

Na traženje Povjerenstva, Grad Popovača je 6. studenog 2019.g. dostavio očitovanje, KLASA: 008-01/19-01/86 URBROJ: 2176/16-01-19-2 od 4. studenog 2019.g., u kojem se navodi kako je dužnosnik Roman Rosavec obnašao dužnost predsjednika Vijeća mjesnog odbora Osekovo u razdoblju od 8. prosinca 2014.g. do 7. prosinca 2018.g. Dužnosnik Ivan Križanić obnašao je dužnost predsjednika Vijeća mjesnog odbora Stružec u razdoblju od 8. prosinca 2014.g. do 7. prosinca 2018.g. Oba dužnosnika su za navedeno primali naknadu za rad u iznosu od 260,00 kn mjesečno. U prilogu očitovanja dostavljeni su Rješenje o konstituiranju Vijeća mjesnog odbora Stružec, KLASA: 026-01/14-01/31 od 8. prosinca 2014.g., Rješenje o konstituiranju Vijeća mjesnog odbora Osekovo, KLASA: 026-01/14-01/31 od 8. prosinca 2014.g. te Isplatne liste navedenim dužnosnicima za sve mjesece od svibnja 2017.g. do prosinca 2018.g.

U odnosu na činjenična utvrđenja Povjerenstvo napominje kako dužnosnici Roman Rosavec i Ivan Križanić u svojim očitovanjima potvrđuju činjenična utvrđenja iz Odluke o pokretanju predmetnog postupka od 21. veljače 2020.g. U odnosu na tumačenje dužnosnika Romana Rosavca kako se radi o naknadi putnih i drugih troškova vezano uz obnašanje dužnosti predsjednika Vijeća jesnog odbora Osekovo, Povjerenstvo navodi kako iz očitovanja Grada Popovače od 4. studenog 2019.g. proizlazi kako se ne radi o naknadi putnih troškova već o naknadi za rad u Vijeću.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

Člankom 89. Zakona o lokalnim izborima („Narodne novine“, broj 144/12., 121/16. i 98/19.) propisane su nespojive dužnosti općinskog načelnika, gradonačelnika i župana te njihovih zamjenika, odnosno što za vrijeme obnašanja tih dužnosti istovremeno ne mogu obnašati. Među navedenim odredbama ne nalazi se odredba iz koje proizlazi da ne mogu istovremeno obnašati i dužnost vijećnika u Mjesnom odboru. Povjerenstvo navedene odredbe Zakona o lokalnim izborima tumači na način da u smislu članka 13. stavka 1. ZSSI-a, dopuštaju navedenim dužnosnicima da istovremeno obnašaju i dužnost vijećnika u Mjesnom odboru.

Međutim, člankom 12. ZSSI-a propisano je da dužnosnici koji za vrijeme obnašanja javne dužnosti primaju plaću za dužnost koju obnašaju ne smiju primiti drugu plaću ni naknadu za obavljanje druge javne dužnosti, osim ako je zakonom drugačije propisano.

Člankom 4. stavkom 1. ZSSI-a propisano je da se plaćom dužnosnika, u smislu tog Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 90. Zakona o lokalnoj i područnoj (regionalnoj) samoupravi („Narodne novine“ broj 33/01., 60/01., 129/05., 109/07., 125/08., 36/09., 150/11., 144/12. i 19/13., 137/15, 123/17 i 98/19) propisano je da općinski načelnik, gradonačelnik, župan i njihovi zamjenici mogu odlučiti hoće li dužnost na koju su izabrani obavljati profesionalno ili volonterski. Navedene osobe, koje dužnost ne obavljaju profesionalno, imaju, sukladno članku 90.a stavku 1. istog Zakona, pravo na naknadu za rad.

Člankom 6. stavkom 1. Zakona o plaćama u lokalnoj i područnoj (regionalnoj) samoupravi („Narodne novine“ broj 28/10.) propisano je da naknade za rad zamjenika župana, gradonačelnika i njihovih zamjenika te općinskih načelnika i njihovih zamjenika, koji dužnost obnašaju bez zasnivanja radnog odnosa, mogu iznositi najviše do 50% umnoška koeficijenta za obračun plaće odgovarajućeg nositelja dužnosti koji dužnost obavlja profesionalno i osnovice za obračun plaće.

Povjerenstvo utvrđuje kako plaća za profesionalno obnašanje dužnosti na lokalnoj razini, kao i volonterska naknada za volontersko obnašanje iste, predstavljaju novčani primitak za obnašanje javne dužnosti te se smatraju plaćom u smislu članka 4. stavka 1. ZSSI-a.

Člankom 57. Zakona o lokalnoj i područnoj (regionalnoj) samoupravi propisano je da se mjesni odbori osnivaju kao oblici neposrednog sudjelovanja građana u odlučivanju o lokalnim poslovima od neposrednog i svakodnevnog utjecaja na život i rad građana. Mjesni su odbori osnovani za pojedini dio gradske četvrti, pojedino naselje ili više međusobno povezanih manjih naselja, ili dio većeg naselja koji u odnosu na ostale dijelove čini zasebnu cjelinu. Člankom 61. propisno da su tijela mjesnog odbora vijeće mjesnog odbora i predsjednik vijeća mjesnog odbora. Vijeće mjesnog odbora biraju građani s područja mjesnog odbora koji imaju biračko pravo. Članovi vijeća mjesnog odbora biraju se neposrednim izborima, tajnim glasovanjem, razmjernim izbornim sustavom. Vijeće mjesnog odbora iz svoga sastava većinom glasova svih članova bira predsjednika vijeća na vrijeme od četiri godine. Predsjednik vijeća mjesnog odbora predstavlja mjesni odbor i za svoj rad odgovara vijeću mjesnog odbora.

Slijedom navedenog utvrđuje se kako obnašanje dužnosti člana, odnosno predsjednika Vijeća mjesnih odbora, a obzirom na način izbora članova te djelokrug vijeća, nedvojbeno predstavlja obnašanje druge javne dužnosti u smislu članka 13. stavka 1. i članka 12. ZSSI-a.

Povjerenstvo je slijedom gore navedenog, u predmetnom postupku utvrdilo da su dužnosnici Roman Rosavec i Ivan Križanić istovremeno uz obnašanje dužnosti zamjenika župana Sisačko-moslavačke županije, odnosno zamjenika gradonačelnika Grada Popovače, za što su primali plaću, odnosno volontersku naknadu, primali naknadu za obnašanje dužnosti člana Vijeća mjesnog odbora Osekovo, odnosno Stružec, čime su počinili povredu članka 12. ZSSI-a te je Povjerenstvo odlučilo kao u točkama I. i III. izreke ove Odluke.

Člankom 42. ZSSI-a propisane sankcije koje se mogu izreći za povredu odredbi navedenog zakona. Prilikom odmjeravanja vrste i visine sankcije Povjerenstvo je cijenilo sve okolnosti konkretnog slučaja iz kojih proizlazi težina povrede i odgovornost dužnosnika.

Kao okolnost koja upućuje na nužnost izricanja sankcije obustave isplate dijela neto mjesečne plaće dužnosnika kao teže vrste sankcije, Povjerenstvo je ocijenilo okolnost da su dužnosnici navedeni iznos naknade primali u duljem vremenskom razdoblju, odnosno dulje od godinu dana.

Člankom 44. stavkom 1. ZSSI-a propisano je da sankciju obustave isplate neto mjesečne plaće Povjerenstvo izriče u iznosu od 2.000,00 do 40.000,00 kn, vodeći računa o težini i posljedicama povrede Zakona.

Kao okolnost koja ublažava težinu povrede odredbi ZSSI-a te upućuju na potrebu izricanja najniže sankcije unutar propisanog raspona, Povjerenstvo je ocijenilo okolnost da dužnosnici više ne primaju navedenu naknadu, kao i da iznos naknade nije bilo veliki.

Slijedom navedenog kao primjerena sankcija utvrđuje se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u iznosu od 2.000,00 kn, koja će trajati 4 mjeseca te će se izvršiti u 4 jednaka uzastopna mjesečna obroka, svaki u pojedinačnom mjesečnom iznosu od 500,00 kn.

Slijedom navedenog odlučeno je kao što je to navedeno u izreci ovoga akta.

PREDSJEDNICA POVJERENSTVA

Nataša Novaković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Roman Rosavec, elektroničkom dostavom
2. Dužnosnik Ivan Križanić, osobnom dostavom
3. Na znanje podnositelj prijave
4. Objava na internetskoj stranici Povjerenstva
5. Pismohrana